CELEX: 32018D0743
Language: lv
Date: 2018-05-16 00:00:00
Title: Komisijas Īstenošanas lēmums (ES) 2018/743 (2018. gada 16. maijs) par izmēģinājuma projektu, ar kuru Eiropas Parlamenta un Padomes Regulā (ES) 2016/679 noteiktos administratīvās sadarbības noteikumus pilda, izmantojot Iekšējā tirgus informācijas sistēmu (Dokuments attiecas uz EEZ. )

18.5.2018   
            
            
               LV
            
            
               Eiropas Savienības Oficiālais Vēstnesis
            
            
               L 123/115
            
         KOMISIJAS ĪSTENOŠANAS LĒMUMS (ES) 2018/743
   (2018. gada 16. maijs)
   par izmēģinājuma projektu, ar kuru Eiropas Parlamenta un Padomes Regulā (ES) 2016/679 noteiktos administratīvās sadarbības noteikumus pilda, izmantojot Iekšējā tirgus informācijas sistēmu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 25. oktobra Regulu (ES) Nr. 1024/2012 par administratīvo sadarbību, izmantojot Iekšējā tirgus informācijas sistēmu, un ar ko atceļ Komisijas Lēmumu 2008/49/EK (“IMI regula”) (1), un jo īpaši tās 4. panta 1. punktu,
   tā kā:
   
               (1)
            
            
               Ar Regulu (ES) Nr. 1024/2012 izveidotā Iekšējā tirgus informācijas sistēma (“IMI”) ir lietojumprogramma, kas pieejama, izmantojot internetu, un ko Komisija sadarbībā ar dalībvalstīm izstrādājusi, lai, nodrošinot centralizētu saziņas mehānismu pārrobežu informācijas apmaiņas veicināšanai un savstarpējas palīdzības sniegšanai, palīdzētu tām praksē īstenot Savienības tiesību aktos paredzētas informācijas apmaiņas prasības.
            
         
               (2)
            
            
               Eiropas Parlamenta un Padomes Regula (ES) 2016/679 (2) paredz noteikumus fizisku personu aizsardzībai attiecībā uz personas datu apstrādi un noteikumus personas datu brīvai apritei. Tajā noteiktas procedūras administratīvajai sadarbībai starp uzraudzības iestādēm, starp uzraudzības iestādēm un Eiropas Datu aizsardzības kolēģiju (“kolēģija”) un attiecīgā gadījumā ar Komisiju. IMI varētu būt efektīvs rīks, ar ko īstenot administratīvās sadarbības noteikumus, kas paredzēti Regulā (ES) 2016/679. Tādēļ ir nepieciešams īstenot izmēģinājuma projektu, kas minēts Regulas (ES) Nr. 1024/2012 4. pantā.
            
         
               (3)
            
            
               Tajos gadījumos, kad dalībvalstis saskaņā ar Regulu (ES) 2016/679 ir izraudzījušās uzraudzības iestādi, kas darbojas kā vienots kontaktpunkts, šādu kontaktpunktu būtu jāuzskata arī par kompetento iestādi šajā izmēģinājuma projektā.
            
         
               (4)
            
            
               Lai nodrošinātu konsekventu Regulas (ES) 2016/679 noteikumu piemērošanu, nosakot sadarbību starp uzraudzības iestādēm, Komisiju un kolēģiju, IMI būtu jānodrošina visu to datu glabāšana, kuri attiecas uz informācijas apmaiņu. IMI būtu jāļauj uzraudzības iestādēm atkārtoti izmantot šos datus jebkurai turpmākai apstrādei informācijas apmaiņā saskaņā ar Regulas (ES) 2016/679 56. un 60. līdz 66. pantu.
            
         
               (5)
            
            
               
                  IMI būtu jānodrošina funkcija, kas ļauj Eiropas Datu aizsardzības kolēģijai saskaņā ar Regulas (ES) 2016/679 70. panta 1. punkta d) līdz k), m) un x) apakšpunktu apmainīties ar dokumentiem un ar informāciju, kura ir nepieciešama, lai nodrošinātu jautājumu konsekventu un savlaicīgu apstrādi.
            
         
               (6)
            
            
               Saskaņā ar Regulas (ES) Nr. 1024/2012 4. panta 2. punktu Komisija iesniedz Eiropas Parlamentam un Padomei izmēģinājuma projekta rezultātu izvērtējumu. Ir lietderīgi noteikt datumu, līdz kuram šāds izvērtējums būtu jāiesniedz.
            
         
               (7)
            
            
               Regulu (ES) 2016/679 piemēro no 2018. gada 25. maija. Tāpēc šis lēmums būtu jāpiemēro no tās pašas dienas.
            
         
               (8)
            
            
               Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota ar Regulas (ES) Nr. 1024/2012 24. pantu,
            
         IR PIEŅĒMUSI ŠO LĒMUMU.
   1. pants
   Izmēģinājuma projekts
   Uz Regulas (ES) 2016/679 56. un 60. līdz 66. pantu un 70. panta 1. punkta d) līdz k), m) un x) apakšpunktu attiecina izmēģinājuma projektu, ar kuru minētajos pantos izklāstītos administratīvās sadarbības noteikumus pilda, izmantojot Iekšējā tirgus informācijas sistēmu (“IMI”).
   2. pants
   Kompetentās iestādes
   Šā izmēģinājuma projekta nolūkos uzraudzības iestādes, kas minētas Regulas (ES) 2016/679 51. pantā, un Eiropas Datu aizsardzības kolēģiju, kas minēta Regulas (ES) 2016/679 68. pantā (“kolēģija”), uzskata par kompetentajām iestādēm.
   3. pants
   Administratīvā sadarbība starp uzraudzības iestādēm
   1.   Piemērojot Regulas (ES) 2016/679 56. pantu, IMI nodrošina konkrēti šādas galvenās tehniskās funkcijas:
   
               a)
            
            
               apspriešanas uzsākšanu, lai noteiktu vadošo uzraudzības iestādi un citas attiecīgās uzraudzības iestādes konkrētam pārrobežu procesam;
            
         
               b)
            
            
               paziņojumu par nodomu piedalīties apspriešanā saskaņā ar a) apakšpunktu;
            
         
               c)
            
            
               paziņojumu par nodomu izskatīt jautājumu uz vietas;
            
         
               d)
            
            
               vadošās iestādes paziņojumu par savu nodomu izskatīt vai neizskatīt jautājumu.
            
         2.   Piemērojot Regulas (ES) 2016/679 60. pantu, IMI, jo īpaši, nodrošina šādas galvenās tehniskās funkcijas:
   
               a)
            
            
               paziņojumu par lēmuma projekta apspriešanu un tās uzsākšanu;
            
         
               b)
            
            
               paziņojumu par pārskatīta lēmuma projekta apspriešanu un tās uzsākšanu;
            
         
               c)
            
            
               paziņojumu par nodomu piedalīties apspriešanā saskaņā ar a) un b) apakšpunktu, tostarp paziņojumu par būtiskiem un motivētiem iebildumiem;
            
         
               d)
            
            
               paziņojumu par pieņemtu lēmumu.
            
         3.   Piemērojot Regulas (ES) 2016/679 61. pantu, IMI, jo īpaši, nodrošina šādas galvenās tehniskās funkcijas:
   
               a)
            
            
               tādas savstarpējas palīdzības pieprasījumu, ko cita uzraudzības iestāde sniedz informācijas un/vai uzraudzības pasākumu veidā;
            
         
               b)
            
            
               reakciju uz savstarpējas palīdzības pieprasījumu, tostarp tā pieņemšanu vai – izņēmuma gadījumos – atteikumu izpildīt šo pieprasījumu;
            
         
               c)
            
            
               paziņojumu par progresu un pasākumiem, kas veikti, lai izpildītu pieprasījumu;
            
         
               d)
            
            
               paziņojumu par izmaksu apsvērumiem.
            
         4.   Piemērojot Regulas (ES) 2016/679 62. pantu, IMI, jo īpaši, nodrošina šādas galvenās tehniskās funkcijas:
   
               a)
            
            
               uzaicinājumu piedalīties kopīgās operācijās, tostarp kopīgā izmeklēšanā un kopīgos izpildes pasākumos;
            
         
               b)
            
            
               paziņojumu par lūgumu piedalīties vai nepiedalīties kopīgā operācijā;
            
         
               c)
            
            
               paziņojumu par piekrišanu īstenot kopīgu operāciju.
            
         4. pants
   Administratīvā sadarbība starp uzraudzības iestādēm, kolēģiju un Komisiju
   1.   Piemērojot Regulas (ES) 2016/679 64. pantu, IMI, jo īpaši, nodrošina šādas galvenās tehniskās funkcijas:
   
               a)
            
            
               lūguma iesniegšanu kolēģijai sniegt atzinumu par šādiem jautājumiem:
               
                           i)
                        
                        
                           kompetentās uzraudzības iestādes lēmuma projektu par jebkuru no pasākumiem, kas minēti 64. panta 1. punktā;
                        
                     
                           ii)
                        
                        
                           jautājumu par vispārējo piemērošanu;
                        
                     
                           iii)
                        
                        
                           jautājumu, kas rada sekas vairāk nekā vienā dalībvalstī;
                        
                     
         
               b)
            
            
               paziņojumu par kolēģijas atzinuma projektu;
            
         
               c)
            
            
               paziņojumu par kolēģijas atzinuma projekta pieprasīšanu un par pieprasīto atzinuma projektu;
            
         
               d)
            
            
               paziņojumu par kolēģijas galīgo atzinumu;
            
         
               e)
            
            
               paziņojumu par nodomu ievērot kolēģijas atzinumu vai to neievērot un vajadzības gadījumā grozīt lēmuma projektu un nosūtīt grozīto lēmuma projektu.
            
         2.   Piemērojot Regulas (ES) 2016/679 65. pantu, IMI, jo īpaši, nodrošina šādas galvenās tehniskās funkcijas:
   
               a)
            
            
               lūguma iesniegšanu kolēģijai sniegt saistošu lēmumu, ja:
               
                           i)
                        
                        
                           attiecīgā uzraudzības iestāde ir cēlusi būtisku un motivētu iebildumu pret vadošās iestādes lēmuma projektu un vadošā iestāde ir noraidījusi šādu būtisku un motivētu iebildumu kā nebūtisku vai nemotivētu saskaņā ar Regulas (ES) 2016/679 60. panta 4. punktu;
                        
                     
                           ii)
                        
                        
                           ir pretēji viedokļi par to, kurai attiecīgajai uzraudzības iestādei ir kompetence par galveno uzņēmējdarbības vietu;
                        
                     
                           iii)
                        
                        
                           kompetentā uzraudzības iestāde nepieprasa kolēģijas atzinumu gadījumos, kas minēti Regulas (ES) 2016/679 64. panta 1. punktā;
                        
                     
                           iv)
                        
                        
                           kompetentā uzraudzības iestāde neņem vērā kolēģijas atzinumu, kas dots saskaņā ar Regulas (ES) 2016/679 64. pantu;
                        
                     
         
               b)
            
            
               kolēģijas saistoša lēmuma projekta paziņošanu;
            
         
               c)
            
            
               paziņojumu par pieprasījumu un jo īpaši kolēģijas saistošo lēmumu;
            
         
               d)
            
            
               kolēģijas pieņemta saistoša lēmuma paziņošanu;
            
         
               e)
            
            
               paziņojumu, ka uzraudzības iestāde attiecīgi pārzinim vai apstrādātājam un datu subjektam ir paziņojusi galīgo lēmumu, un paziņošanas datumu.
            
         3.   Piemērojot Regulas (ES) 2016/679 66. pantu, IMI nodrošina konkrēti šādas galvenās tehniskās funkcijas:
   
               a)
            
            
               paziņojumu par pagaidu pasākumiem un to pieņemšanas iemesliem;
            
         
               b)
            
            
               kolēģijas steidzama atzinuma vai steidzama lēmuma pieprasījumu;
            
         
               c)
            
            
               paziņojumu par kolēģijas atzinuma projektu vai lēmuma projektu;
            
         
               d)
            
            
               paziņojumu par kolēģijas atzinuma projekta pieprasīšanu un par pieprasīto atzinuma projektu vai lēmuma projektu;
            
         
               e)
            
            
               paziņojumu par kolēģijas galīgo atzinumu vai galīgo lēmumu;
            
         
               f)
            
            
               paziņojumu par nodomu ievērot vai neievērot kolēģijas atzinumu un vajadzības gadījumā grozīt lēmuma projektu;
            
         
               g)
            
            
               paziņojumu par to, ka uzraudzības iestāde ir paziņojusi lēmumu attiecīgajām pusēm.
            
         5. pants
   Datu glabāšana un atkārtota izmantošana turpmākai apstrādei
   
      IMI nodrošina apstrādāto datu glabāšanu informācijas apmaiņas laikā saskaņā ar Regulas (ES) 2016/679 56. un 60. līdz 66. pantu. Ja šādi dati ir vajadzīgi turpmākai apstrādei saskaņā ar minētajiem pantiem, IMI saglabātos datus ļauj atkārtoti izmantot.
   6. pants
   Regulas (ES) 2016/679 konsekventas piemērošanas nodrošināšana
   
      IMI nodrošina funkciju, kas ļauj kolēģijai apmainīties ar dokumentiem un ar informāciju, kā minēts Regulas (ES) 2016/679 70. panta 1. punkta d) līdz k), m) un x) apakšpunktā.
   7. pants
   Izvērtējums
   Izmēģinājuma projekta rezultātu izvērtējumu, kas minēts Regulas (ES) Nr. 1024/2012 4. panta 2. punktā, iesniedz Eiropas Parlamentam un Padomei līdz 2021. gada 31. decembrim.
   8. pants
   Stāšanās spēkā un piemērošana
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   To piemēro no 2018. gada 25. maija.
   
      Briselē, 2018. gada 16. maijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 316, 14.11.2012., 1. lpp.
   
   
      (2)  Eiropas Parlamenta un Padomes 2016. gada 27. aprīļa Regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.).